นายกรัฐมนตรี ยืนยันภาพรวมเศรษฐกิจไทยยังขยายตัวได้ดี
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  กล่าวว่า ที่ประชุมคณะรัฐมนตรีรับทราบการรายงานแนวโน้มเศรษฐกิจไทยในไตรมาสที่ 2/65 ซึ่งมีแนวโน้มที่ดีในระดับเศรษฐกิจมหภาค แต่เศรษฐกิจระดับจุลภาคยังต้องแก้ปัญหาอยู่ โดยในภาพรวมเศรษฐกิจไทยมีแนวโน้มขยายตัวต่อเนื่อง ที่ร้อยละ 3.3 ในปีนี้  และคาดว่าเพิ่มเป็นร้อยละ 4.2 ในปีหน้า ทั้งนี้เป็นผลจากการฟื้นตัวการบริโภคของภาคเอกชนและกำลังซื้อกลุ่มผู้มีรายได้สูงในประเทศ ประกอบกับจำนวนนักท่องเที่ยวต่างชาติที่เพิ่มขึ้น โดยคาดว่า ปี 2565 มีจำนวนนักท่องเที่ยว 6 ล้านคน จากที่ตั้งเป้าไว้ที่ 5.6 ล้านคน เป็นผลจากการเปิดประเทศ ส่วนนักท่องเที่ยวปี 2566 คาดว่ามีจำนวนนักท่องเที่ยว 19 ล้านคน และคาดว่ามีจำนวนนักท่องเที่ยวต่างชาติเพิ่มขึ้นต่อเนื่องจากการคลี่คลายของสถานการณ์โควิด-19 ทั่วโลก และสอดคล้องกับการฟื้นตัวของเศรษฐกิจโลกด้วยนายกรัฐมนตรี กล่าวด้วยว่า สิ่งจำเป็นเร่งด่วนที่ต้องพิจารณาคือ เรื่องค่าเงินบาทที่มีผลต่อการนำเข้าและส่งออก ซึ่งการส่งออกปี 2565 ขยายตัวร้อยละ 7.9 จากที่คาดการณ์ไว้ร้อยละ 7.0 และขยายตัวต่อเนื่องในปี 2566 แต่ยังมีปัจจัยที่ทำให้เกิดความผันแปรไปตามอุปสงค์ของประเทศคู่ค้าและกลุ่มประเทศเศรษฐกิจหลัก รวมถึงเงินเฟ้อที่เกิดขึ้นทั่วโลกจากราคาพลังงานที่ปรับตัวสูงขึ้น และคาดว่าอัตราเงินเฟ้อของไทยปี 2565 อยู่ที่ร้อยละ  6.2 และคาดว่าลดลงเหลือร้อยละ 2.5 ในปี 2566 โดยขอให้ภาคประชาชนและภาคธุรกิจเชื่อมั่นในเสถียรภาพระบบการเงินของไทยว่ายังคงมั่นคงและแข็งแกร่ง จากการดำเนินนโยบายทางการเงินการคลังที่รอบคอบและมีวินัย ส่วนการลงทุนจากต่างประเทศ ในขณะนี้มีหลายประเทศที่สนใจเข้ามาลงทุนแต่ยังอยู่ระหว่างการเจรจานายกรัฐมนตรี ย้ำว่า รัฐบาลไม่ได้นิ่งนอนใจต่อปัญหาเศรษฐกิจ โดยเฉพาะค่าครองชีพของประชาชน ซึ่งรัฐบาลให้ความสำคัญเร่งด่วนควบคู่กับธุรกิจในกลุ่มที่เปราะบางและการดูแลผู้มีรายได้น้อย โดยจะมีการหามาตรการช่วยเหลือต่อไป